《蜀两生行》
清代·吴观礼

石城山顶窥峨眉，胚胎灵秀争幽奇。岷源水入锦江碧，奔流到海无尽时。

两生生长山水窟，合有清气相扶持。我知两生名，初未识两生。

五色动眸子，双璧夸连城。青鸾铩羽大鹏息，黄金之台高不极。

有才自与岁月深，思闬何殊在京国。但令每饭念宵衣，莫辞三载聊家食。

炎曦暍人行路难，十旬羁滞犹长安。长安冠盖富豪俊，事贤友仁良所欢。

乔生好客肝肠热，门限将穿眼森铁。与人娓娓不忘规，言泉喷落离堆雪。

毛生广坐兀徘徊，峭如石笋撑寒梅。闭门颂酒自孤枕，梦吞溟渤杯中来。

一凔一煦颇殊致，两人测交敦古谊。携手同行胡弗徐，投诗话别忧时事。

九州饥馑流民多，况闻苦旱家书至。荧惑摇芒室壁间，仰视太阳丽天驷。

斗车凭戴筐，骑卫信环侍。雾雺升降岂有徵，榆桂参差且循次。

汝今涕泣悲路歧，我剩凄凉已无泪。望云羡汝共言归，坐令兀兀吾心醉。

不敢噂沓矜谈天，为汝少损摩兜鞬。殷忧启圣眷畴昔，先帝中兴方冲年。

采芑江汉鞠师旅，驺虞麟趾依亲贤。拊膺玉几迭霜露，天荒地老愁神仙。

宣仁尧舜终乾乾，所嗟中外多备员。及今英劭为时出，奋发犹可追先鞭。

行矣各自爱，剑气腾星躔。愿友天下士，更揽形势全。

南下吴淞叫精卫，西入夔巫号杜鹃。山泽崇朝有霖雨，畎亩要在能力肩。

余生早衰盼双杖，道逢邛竹烦留连。

作者简介：（?—约1878）浙江仁和人，字子㑺，号圭庵。同治初入左宗棠幕府，甚受倚重。十年，应试成进士，官编修。有《读鉴随录》、《圭庵诗录》等。